OKM - opetus- ja kulttuuriministeriö

**Lausunto luonnoksesta hallituksen esitykseksi eduskunnalle lukiolaiksi ja laiksi ylioppilastutkinnon järjestämisestä annetun lain muuttamisesta** OKM/41/010/2017

TALOUSASIOIDEN OPETUSTA TARVITAAN TULEVAISUUDEN LUKIOISSA

* **Finanssiala ry pitää opetus- ja kulttuuriministeriön esitystä lukiolaista hyvänä, mutta ehdottaa täydennettävän sen sisältöä talousasioilla. Finanssiala ry pitää erittäin tärkeänä, että lukioissa tapahtuvaan opetukseen otetaan mukaan oman talouden hallintaan, talousasioiden, yrittäjyyden ja työelämätaitoihin liittyvää koulutusta.**

Lausunnolla olevan luonnoksen mukaan lailla uudistettaisiin lukiokoulutuksen rakennetta. Tavoitteena on edistää nykyistä laajempien opintojaksojen ja oppiainerajat ylittävien opintojen järjestämistä ja opiskelijoiden laaja-alaisen osaamisen kehittymistä lukio-opintojen aikana. Ehdotetun lain tavoitteena on edistää lukiolaisten hyvinvointia, tukea opiskelijoita heidän opinnoissaan sekä sujuvoittaa siirtymistä jatko-opintoihin. Finanssiala ry pitää kaikkia näitä tavoitteita tärkeinä.

# Lukiolaiset tarvitsevat enemmän tietoa talousasioista

Lukion käyneiden tulee ymmärtää liiketoiminnan pelisääntöjä, kannattavan liiketoiminnan merkityksen sekä yrityselämän toiminnan. Finanssiala ehdottaa, että lukion tuntijakoasetuksessa lukio-opetukseen sisällytettäisiin talousasioihin keskittyvä opintokokonaisuus. Lisäksi ylioppilaskirjoituksiin olisi tärkeää saada talousasioiden osaamista mittava kysymys.

Lisääntyneet maksuhäiriöt ja talousasioiden ymmärtämisen tärkeys puoltavat vahvasti talousasioiden sekä oman taloudenhallinnan koulutusta ja osaamisen mittaamista myös lukiotasolla.

Finanssiala ry:n järjestämien kilpailujen tulokset vuonna 2018 todistavat, että Suomen parhaat taloustaitajat sekä oman taloudenhallinnan tubettajat ovat poikia. Talousasioiden opettaminen lukioluokille lisäisi todennäköisesti myös tyttöjen kiinnostusta raha-asioihin ja siten vahvistaisi sukupuolten tasa-arvoa tulevaisuudessa.

**Työelämä- ja yrittäjyystaitoja on vahvistettava myös lukioissa**

Ehdotetussa laissa vahvistettaisiin lukioiden ja korkeakoulujen välistä yhteistyötä. Finanssiala tukee ehdotusta lukioiden ja korkeakoulujen välisestä yhteistyöstä. Taloudellisen tiedotustoimisto TATin Kun koulu loppuu-tutkimus osoittaa selvästi, että enemmistö lukiolaisista -ja varsinkin tytöt- haluavat lisää etenkin työelämätietoutta.

Finanssiala pitää tärkeänä sisällyttää myös yrittäjyys- ja työelämätaitoja osaksi lukio-opetusta. Nuori Yrittäjyys ry:n tekemän selvityksen mukaan osallistuminen yrittäjyyskasvatukseen parantaa merkittävällä tavalla nuoren ryhmätyö- ja projektinhallintataitoja sekä vahvistaa nuorten itseluottamusta. Yrittäjyys- ja työelämätaitojen opetus tukisi merkittävällä tavalla lukiolaisten ammatinvalintaa ja suuntautumista tulevaisuuden työelämää varten. Yrittäjämäinen asenne vahvistaa opiskeluiden tavoitteellisuutta ja vauhdittaa lukionsa päättäviä nuoria löytämään nykyistä nopeammin oman jatkokoulutuspolun.

FINANSSIALA RY

Piia-Noora Kauppi

toimitusjohtaja